Zásady odmeňovania volených funkcionárov Mesta Turzovka, členov samosprávnych orgánov Mesta Turzovka 
a odmeňovania úkonov za občianske obrady a slávnosti.
Mestské zastupiteľstvo v Turzovke na základe § 11 ods. 4 písm. i) zákona SNR č. 369/1990 Zb. o obecnom zriadení v znení neskorších predpisov a v súlade so zákonom NR SR č. 253/1994 Z.z. o právnom postavení a platových pomeroch starostov obcí a primátorov miest v znení neskorších predpisov vydáva tieto Zásady odmeňovania volených funkcionárov Mesta Turzovka, členov samosprávnych orgánov Mesta Turzovka a odmeňovania úkonov za občianske obrady a slávnosti:
PRVÁ ČASŤ

VŠEOBECNÉ USTANOVENIA

Čl. 1

1. Mestské zastupiteľstvo v Turzovke dňom schválenia stanovuje záväznými tieto Zásady odmeňovania volených funkcionárov Mesta Turzovka, členov samosprávnych orgánov Mesta Turzovka a odmeňovania úkonov za občianske obrady a slávnosti (ďalej len  „zásady odmeňovania“), ktoré upravujú spôsob, výšku a pravidlá na poskytovanie platov, odmien a funkčných náhrad voleným funkcionárom mesta, členom ďalších samosprávnych orgánov a odmien za občianske obrady a slávnosti.

DRUHÁ ČASŤ

ODMEŇOVANIE PRIMÁTORA MESTA A ZÁSTUPCU PRIMÁTORA MESTA

Čl. 2

Odmeňovanie primátora

1. Primátorovi mesta patrí plat v súlade so Zákonom NR SR č. 253/1994 Z. z. o právnom postavení a platových pomeroch starostov obcí a primátorov miest v znení neskorších zmien a doplnkov. Tento je najmenej súčinom priemernej mesačnej mzdy zamestnanca v národnom hospodárstve vyčíslenej na základe údajov Štatistického úradu SR za predchádzajúci kalendárny rok a koeficientu 2,6. Plat sa zaokrúhľuje na celé euro nahor.
2. Plat primátora mesta nesmie byť nižší ako je ustanovené v ods.1. Mestské zastupiteľstvo môže tento plat rozhodnutím zvýšiť až na dvojnásobok.

3. Plat podľa ods.1 patrí primátorovi mesta odo dňa zloženia predpísaného sľubu.

4. S prihliadnutím na náročnosť a kvalitu výkonu verejnej funkcie možno primátorovi mesta udeliť štvrťročne odmenu vo výške 50 % súčtu platov za obdobie,  za ktoré sa odmena poskytuje.

5. Primátorovi mesta možno ďalej poskytnúť mimoriadnu odmenu za činnosť vykonávanú v súvislosti so živelnými pohromami a inými mimoriadnymi udalosťami, pri ktorých dochádza k ohrozeniu života, zdravia alebo majetku a pri odstraňovaní ich následkov.

6. O poskytnutí odmien podľa odsekov 4 a 5 a ich výške rozhoduje Mestské zastupiteľstvo.

7. Po zániku mandátu primátora okrem dôvodov uvedených v osobitnom predpise z dôvodu skončenia funkčného obdobia patrí primátorovi mesta odstupné z rozpočtu mesta, ktoré v závislosti od času výkonu funkcie stanovuje Zákon NR SR č. 253/1994 Z. z. o právnom postavení a platových pomeroch starostov obcí a primátorov miest v znení neskorších zmien a doplnkov.
8. Nárok na odstupné podľa ods. 7 nevznikne, ak bol primátor mesta do funkcie opäť zvolený.

9. Zákon NR SR č. 253/1994 Z. z. o právnom postavení a platových pomeroch starostov obcí a primátorov miest v znení neskorších zmien a doplnkov a Zákonník práce upravujú aj ďalšie pracovno-právne nároky primátora mesta.

Čl. 3

Odmeňovanie zástupcu primátora mesta

1. Zástupcovi primátora, ktorý je na výkon verejnej funkcie dlhodobo plne uvoľnený z doterajšieho zamestnania, patrí namiesto mzdy alebo odmeny v zamestnaní primeraný plat od mesta Turzovka, ktorý mu určí primátor mesta v rozpätí 75% – 80% platu primátora alebo v rozpätí 1,97 - 2,12 koeficientu, ktorým sa prenásobí priemerná mesačná mzda zamestnanca v národnom hospodárstve vyčíslená na základe údajov Štatistického úradu SR za predchádzajúci kalendárny rok. Plat sa zaokrúhľuje na celé euro nahor. Zástupcovi primátora, ktorý nie je na výkon verejnej funkcie dlhodobo plne uvoľnený z doterajšieho zamestnania, patrí mesačná odmena, ktorá sa určuje z priemernej mesačnej mzdy zamestnanca v národnom hospodárstve vyčíslenej na základe údajov Štatistického úradu SR za predchádzajúci kalendárny rok, vynásobenej koeficientom podľa prílohy č.1 týchto Zásad odmeňovania.

2. Zástupcovi primátora, ktorý je na výkon verejnej funkcie dlhodobo plne uvoľnený z doterajšieho zamestnania možno okrem platu priznať odmenu alebo mimoriadnu odmenu. O priznaní a výške odmeny a mimoriadnej odmeny pre zástupcu primátora rozhoduje mestské zastupiteľstvo v súlade s vyčlenenými  finančnými prostriedkami v rozpočte mesta a s prihliadnutím na náročnosť a kvalitu plnenia úloh, a to najviac do výšky  40 % súčtu platov za odmeňovacie obdobie.

3. Zástupcovi primátora mesta, ktorý plní úlohy primátora mesta po zániku mandátu primátora mesta pred uplynutím jeho funkčného obdobia patrí plat podľa čl. 2 týchto Zásad odmeňovania.

TRETIA ČASŤ

ODMEŇOVANIE HLAVNÉHO KONTROLÓRA

Čl. 4

Odmeňovanie hlavného kontrolóra

1. Hlavnému kontrolórovi patrí od mesta plat, ktorý je v súlade so zákonom SNR č.369/1990 Zb. o obecnom zriadení v znení neskorších zmien a doplnkov. Tento je súčinom priemernej mesačnej mzdy zamestnanca v národnom hospodárstve vyčíslenej na základe údajov Štatistického úradu SR za predchádzajúci kalendárny rok a koeficientu 1,82 alebo podielom z daného súčinu rovnajúcim sa čiastočnému úväzku v prípade, že hlavný kontrolór vykonáva funkciu na úväzok. Plat hlavného kontrolóra je zaokrúhľovaný na celé euro nahor.

2. Mestské zastupiteľstvo môže hlavnému kontrolórovi schváliť mesačnú odmenu až do výšky 30 % jeho mesačného platu.

3. Hlavnému kontrolórovi možno okrem platu priznať odmenu alebo mimoriadnu odmenu. O priznaní a výške odmeny a mimoriadnej odmeny pre hlavného kontrolóra rozhoduje mestské zastupiteľstvo v súlade s vyčlenenými  finančnými prostriedkami v rozpočte mesta a s prihliadnutím na náročnosť a kvalitu plnenia úloh hlavného kontrolóra, a to najviac do výšky  30 % súčtu platov za odmeňovacie obdobie.

ŠTVRTÁ ČASŤ

ODMEŇOVANIE POSLANCOV MESTSKÉHO ZASTUPITEĽSTVA

 A OSTATNÝCH ČLENOV ORGÁNOV SAMOSPRÁVY MESTA
Čl. 5

Odmeny za činnosť v MsZ a jeho orgánov

1. Poslanci mestského zastupiteľstva (MsZ):

1.1. Poslanci mestského zastupiteľstva sú volení v priamych voľbách občanmi mesta.

1.2. Za výkon funkcie poslanca patrí poslancovi mesačná odmena, ktorá sa určuje z priemernej mesačnej mzdy zamestnanca v národnom hospodárstve vyčíslenej na základe údajov Štatistického úradu SR za predchádzajúci kalendárny rok, vynásobenej koeficientom podľa prílohy č. 1 týchto Zásad odmeňovania.

1.3. Ak zamestnávateľ, u ktorého je poslanec v pracovnom pomere, požiada o refundáciu ušlej mzdy na základe osobitného predpisu, poslancovi odmena v danom refundovanom období nepatrí a refundovaná čiastka sa odráta z mesačnej odmeny.

2. Členovia mestskej rady (MsR):

2.1. Mestská rada (ak je ustanovená) pozostáva z poslancov MsZ. Je iniciatívnym, výkonným a kontrolným orgánom MsZ a zároveň plní funkciu poradného orgánu primátora mesta.

2.2. Za účasť na zasadnutiach MsR patrí členom MsR odmena, ktorá sa určuje z priemernej mesačnej mzdy zamestnanca v národnom hospodárstve vyčíslenej na základe údajov Štatistického úradu SR za predchádzajúci kalendárny rok, vynásobenej koeficientom podľa prílohy č. 1 týchto Zásad odmeňovania.

3. Predsedovia a členovia stálych komisií MsZ:

3.1. Komisie MsZ sú zložené z poslancov a ďalších osôb zvolených MsZ. Pôsobia ako poradné, iniciatívne a kontrolné orgány MsZ. Každá komisia pozostáva z predsedu a členov.

3.2. Za činnosť v komisii patrí predsedovi komisie a členom komisie mesačná odmena určená z  priemernej mesačnej mzdy zamestnanca v národnom hospodárstve vyčíslenej na základe údajov Štatistického úradu SR za predchádzajúci kalendárny rok, vynásobenej koeficientom podľa prílohy č. 1 týchto Zásad odmeňovania. 
4. Predsedovia a členovia dočasných komisií MsZ:

4.1. V prípade potreby môže mestské zastupiteľstvo na odborné posúdenie, prípravu alebo realizáciu vybranej aktivity mesta vytvoriť a schváliť dočasnú komisiu a jej členov .
4.2. Komisie sú zložené z poslancov MsZ a ďalších osôb zvolených MsZ. Každá komisia pozostáva z predsedu a členov.

4.3. Za účasť na zasadnutiach komisie patrí predsedovi komisie  členom komisie odmena určená z  priemernej mesačnej mzdy zamestnanca v národnom hospodárstve vyčíslenej na základe údajov Štatistického úradu SR za predchádzajúci kalendárny rok, vynásobenej koeficientom podľa prílohy č. 1 týchto Zásad odmeňovania.
5. Predsedovia a členovia výborov mestských častí (VMČ):

5.1. Odmena za zasadnutie VMČ sa určuje z  priemernej mesačnej mzdy zamestnanca v národnom hospodárstve vyčíslenej na základe údajov Štatistického úradu SR za predchádzajúci kalendárny rok, vynásobenej koeficientom podľa prílohy č. 1 týchto Zásad odmeňovania.

5.2. Odmena za účasť na rokovaní VMČ sa poskytuje najviac za 12 zasadnutí  v priebehu kalendárneho roka.

5.3. Poslanci MsZ majú prácu vo VMČ zohľadnenú v odmene podľa bodu 1.2. tohto článku Zásad odmeňovania. 

6. Veliteľ, členovia zásahovej jednotky Mestského hasičského a záchranného zboru a požiarny preventivár:

6.1. Mestský hasičský a záchranný zbor je ustanovený v zmysle Štatútu mesta a osobitných zákonov. Vedie ho veliteľ, ktorý za svoju činnosť zodpovedá primátorovi mesta a Mestskému zastupiteľstvu. Mestský hasičský a záchranný zbor sa skladá z členov zásahovej jednotky a požiarneho preventivára (resp. preventivárov) zvolených MsZ. 

6.2. Odmena za činnosť veliteľa, členov zásahovej jednotky Mestského hasičského a záchranného zboru a požiarneho preventivára sa určuje z  priemernej mesačnej mzdy zamestnanca v národnom hospodárstve vyčíslenej na základe údajov Štatistického úradu SR za predchádzajúci kalendárny rok, vynásobenej koeficientom podľa prílohy č. 1 týchto Zásad odmeňovania.

Čl. 6

Podmienky poskytovania odmien
1. Odmena členovi komisie bude vyplatená za prácu najviac v dvoch stálych komisiách MsZ a jednej dočasnej komisii MsZ. Ďalšie kumulovanie odmien nie je prípustné. 

2. Ak sa poslanec MsZ alebo člen komisie nezúčastní na rokovaní MsZ, MsR, zasadnutí komisie, zasadnutí VMČ, odmena mu nepatrí.

3. Účasť poslanca na zasadnutí MsZ, MsR, zasadnutí komisie, zasadnutí VMČ, vyhodnocuje vedúci Úseku ekonomického a správy majetku mesta, resp. ním poverený zamestnanec na základe evidencie účasti na zasadnutiach. Evidenciu účasti na zasadnutiach MsZ a MsR zabezpečuje sekretariát primátora mesta,  na zasadnutiach komisií tajomníci komisií, a to formou prezenčnej listiny vrátane zápisov z rokovaní.  Evidenciu účasti na zasadnutiach VMČ zabezpečí príslušný predseda VMČ, resp. ním poverený člen, ktorý prezenčnú listinu a zápis z rokovania doručí do 5 kalendárnych dní na sekretariát primátora mesta.
4. MsZ  môže rozhodnúť v niektorých odôvodnených prípadoch o zvýšení alebo krátení všetkých odmien uvedených v čl. 5,   a to najmä :

a/  pri mimoriadnom prínose pre Mesto Turzovka 

b/  pre neúplnú účasť na zasadnutiach : 

c/  pre neplnenie si základných povinností (štatút mesta, zákon č. 369/1990)

       d/  pre nedostatok finančných prostriedkov 

Čl. 7
Vyplácanie odmien

1. Odmeny budú poslancom MsZ vyplácané polročne bezhotovostným prevodom na osobné účty alebo v hotovosti v pokladni mesta, ostatným členom orgánov samosprávy budú vyplácané 1 krát ročne bezhotovostným prevodom na osobné účty alebo v hotovosti v pokladni mesta.

2. Odmeny sú splatné pozadu za dané obdobie, a to v nasledujúcom kalendárnom mesiaci vo výplatnom termíne zhodnom s výplatným termínom zamestnancov  mesta.

Čl. 8
Spoločné ustanovenia k čl. 5 až čl. 7
1. Mimoriadne odmeny schvaľuje MsZ.

2. Prislúchajúcu výšku odmeny za činnosť v MsZ a jeho orgánoch predloží na podpis primátorovi mesta prednosta MsÚ.

PIATA ČASŤ
ODMEŇOVANIE ÚKONOV ZA OBČIANSKE OBRADY A SLÁVNOSTI, 
VEDENIE KRONIKY MESTA A PAMÄTNEJ KNIHY MESTA
Čl. 9
Odmeny za občianske obrady a slávnosti

1. Mesto poskytne finančnú odmenu osobám zabezpečujúcim úkony alebo účinkujúcim pri občianskych obradoch alebo slávnostiach. 
2. Osobe zabezpečujúcej úkony občianskeho obradu a slávnosti alebo osobe účinkujúcej v kultúrnom programe /hudobníci, recitátori, speváci, rečník a pod./ patrí odmena podľa nasledovnej tabuľky:
	Sobáše
	

	- hudba
	7,- EUR/ obrad

	- recitácia
	7,- EUR/ obrad

	- spev
	7,- EUR/ obrad

	- hudba a spev
	10,- EUR/ obrad

	- sobášiaci
	10,- EUR/ obrad

	- matrikár
	10,- EUR/ obrad

	Pohreby
	

	- hudobná produkcia
	15,- EUR/ obrad

	- recitácia
	10,- EUR/ obrad

	- spev
	10,- EUR/ obrad

	- rečník
	25,- EUR/obrad 

(resp. 12,- EUR/za každý ďalší obrad 

v ten istý deň)

	Vítanie detí do života, jubilanti
	

	- hudba
	7,- EUR/ obrad

	- recitácia
	7,- EUR/ obrad

	- spev
	7,- EUR/ obrad

	- hudba a spev
	10,- EUR/ obrad

	- poslanci
	7,- EUR/ obrad

	- matrikár
	10,- EUR/ obrad


Čl. 10

Vedenie kroniky mesta a pamätnej knihy mesta

1. Mesto poskytne finančnú odmenu osobám zabezpečujúcim vedenie a zápisy do kroniky mesta a ilustrácie a zápisy do pamätnej knihy mesta podľa nasledovnej tabuľky:
	Vedenie a zápisy do kroniky mesta 
	150,- EUR/ rok

	Ilustrácie a zápisy do pamätnej knihy mesta
	10,- EUR/ strana


ŠIESTA ČASŤ
ZÁVEREČNÉ USTANOVENIA

Čl. 11
Prechodné, záverečné a  zrušovacie ustanovenia

1. Zásady odmeňovania sú súčasťou sústavy vnútorných predpisov mestského zastupiteľstva a riadeným dokumentom MsÚ. Ich neoddeliteľnou súčasťou je Príloha č.1 - Koeficienty pre výpočet odmien poslancov a členov samosprávnych orgánov Mesta Turzovka .

2. Zásady odmeňovania volených funkcionárov Mesta Turzovka, členov samosprávnych orgánov Mesta Turzovka a odmeňovania úkonov za občianske obrady a slávnosti boli schválené Uznesením MsZ č. 1/2011 zo dňa 2.3.2011 a nadobúdajú účinnosť dňom schválenia.

3. Všetky zmeny a dodatky týchto Zásad odmeňovania podliehajú ich schváleniu v MsZ.
4. Dňom schválenia týchto Zásad odmeňovania sa zrušuje Poriadok odmeňovania členov samosprávnych orgánov Mesta Turzovka účinný od 1.1.2007 vrátane jeho zmien a dodatkov.
Miroslav Rejda, v. r.
primátor mesta

PRÍLOHA č. 1

K Zásadám odmeňovania volených funkcionárov Mesta Turzovka, členov samosprávnych orgánov Mesta Turzovka a odmeňovania úkonov za občianske obrady a slávnosti
Koeficienty pre výpočet odmien poslancov a členov samosprávnych orgánov Mesta Turzovka 
Čl. 1

Určenie koeficientov
1. Odmeny za činnosť poslancov a členov samosprávnych orgánov Mesta Turzovka vrátane veliteľa, členov zásahovej jednotky Mestského hasičského a záchranného zboru a požiarneho preventivára sa určujú z  priemernej mesačnej mzdy zamestnanca v národnom hospodárstve vyčíslenej na základe údajov Štatistického úradu SR za predchádzajúci kalendárny rok, vynásobenej príslušným koeficientom.

2. Pre výpočet odmien poslancov a členov samosprávnych orgánov Mesta Turzovka sa stanovujú nasledovné koeficienty a časové nároky :
	Por. č.
	Funkcia
	Koeficient
	Frekvencia nároku

	1.
	poslanec MsZ 
	0,090
	mesačne

	2.
	zástupca primátora mesta 
	0,400
	mesačne

	3.
	člen MsR 
	0,020
	za zasadnutie

	4.
	predseda stálej komisie pri MsZ 
	0,025
	mesačne

	5.
	člen stálej komisie pri MsZ 
	0,015
	mesačne

	6.
	predseda dočasnej komisie MsZ 
	0,025
	za zasadnutie

	7.
	člen dočasnej komisie MsZ
	0,015
	za zasadnutie

	8.
	predseda VMČ  
	0,013
	za zasadnutie

	9.
	člen VMČ 
	0,010
	za zasadnutie

	10.
	veliteľ zásahovej  jednotky MHaZZ
	0,065
	ročne

	11.
	člen zásahovej  jednotky MHaZZ
	0.050
	ročne

	12.
	požiarny preventivár MHaZZ
	0.200
	ročne


Čl. 2

Spoločné a záverečné ustanovenia

1. Odmeny vypočítané v zmysle týchto Zásad odmeňovanie sa zaokrúhľujú na celých 50  eurocentov smerom nahor, prepočítavajú a vyrovnávajú sa po zverejnení údajov Štatistického úradu SR spätne od 1. januára daného kalendárneho roka.

2. Táto Príloha č.1 - Koeficienty pre výpočet odmien poslancov a členov samosprávnych orgánov Mesta Turzovka je neoddeliteľnou súčasťou Zásad odmeňovania volených funkcionárov Mesta Turzovka, členov samosprávnych orgánov Mesta Turzovka a odmeňovania úkonov za občianske obrady a slávnosti a nadobúdajú účinnosť spoločne so Zásadami odmeňovania dňa 2.3.2011.

3. Všetky zmeny a dodatky tejto Prílohy č.1 Zásad odmeňovania podliehajú ich schváleniu v MsZ.

Miroslav Rejda, v. r.

primátor mesta

